Լինչ Դևիդսոն

Լինչ Դևիդսոն (, ), ամերիկացի քաղաքական գործիչ, Տեխասի 26-րդ փոխնահանգապետ (1921-1923)։

Կենսագրություն 
Լինչ Դևիդսոնը ծնվել է 1873 թվականի հունվարի 3-ին Քոթայլում, Լուիզիանա նահանգ՝ Նիլ և Լաուրա (ի ծնե՝ Լինչ, Lynch) Դևիդսոնների ընտանիքում։ Նրա հայրը շոտլանդական ծագման էր, իսկ մայրը՝ իռլանդական։ Նրա ծնունդից հետո ընտանիքը տեղափոխվել է Տեխաս և բնակություն է հաստատել Գրոսբեկ քաղաքում։ Այդտեղ 1887 թվականին Լինչն ավարտել է դպրոցը։

Դպրոցն ավարտելուց հետո Դևիդսոնը որոշել է դառնալ փայտարդյունաբերող։ Նա փորձում էր սովորել այդ ոլորտի բոլոր կողմերը, և Մեքսիկայում հինգ տարի աշխատել է որպես առևտրային գործակալ։ Դրանից հետո որոշել է զբաղվել սեփական բիզնեսով և 1896 թվականին Լարեդոյում բացել փայտի սեփական պահեստ։

1897 թվականին Լինչ Դևիդսոնը տեղափոխվել է Հյուստոն և շարունակել է գործունեություն ծավալել անտառօգտագործման, փայտի մշակման և վաճառքի ուղղությամբ։ Վերջ ի վերջո 1921 թվականին այդ բոլոր ստորաբաժանումները միավորվել են Lynch Davidson and Company միասնական ընկերության մեջ։

Զուգահեռաբար Դևիդսոնը սկսել է զբաղվել քաղաքական գործունեությամբ։ 1918 թվականին ընտրվել է Տեխասի ներկայացուցիչների պալատ և 1919 թվականին սկսել է իր աշխատանքը Տեխասի օրենսդրական ժողովում։ Նույն տարի նրան նշանակել են Տեխասի սենատոր` ավարտին հասցնելու Ռ․ Մ․ Ջոնսթոունի չվերջացրած ժամկետը։ Դևիդսոնը աշխատել է Տեխասի սենատում 1920 թվականից մինչև 1921 թվականի սկիզբը։

1920 թվականին Դևիդսոնը որպես թեկնածու մասնակցել է Տեխասի փոխնահանգապետի ընտրություններին՝ Տեխասի ապագա նահանգապետ Փեթ Մորիս Նեֆի հետ միասին։ Նրանք հաղթանակ են տարել, և Դևիդսոնը աշխատել է փոխնահանագապետի պաշտոնում 1921 թվականի հունվարից մինչև 1923 թվականի հունվարը։

Դրանից հետո Դևիդսոնը վերադարձել է Հյուստոն և նորից սկսել է զբաղվել բիզնեսով։ Նա շարունակում էր գլխավորել Lynch Davidson and Company, որը դարձել էր ԱՄՆ-ի հարավ-արևմուտքի փայտամշակման գլխավոր ընկերություններից մեկը։ Նա նաև գլխավորում էր երկու բանկ (Second National Bank և First Texas Joint Stock Land Bank)։

Լինչ Դևիդսոնը մահացել է 1952 թվականի հունվարի 27-ին, Հյուստոնում՝ 79 տարեկան հասակում և հուղարկավորվել է Հոլիվուդի գերեզմանատանը։

Ծանոթագրություններ 

ԱՄՆ-ի դեմոկրատական կուսակցության անդամներ
ԱՄՆ-ի քաղաքական գործիչներ